Šiitake

Šiitake ehk tammeseen (Lentinula edodes) on kandseente hõimkonda kuuluv seen, mida on üksikutel juhtudel leitud ka Eestist. Liik kuulub vanimate kultuurseente hulka, on söödav ning võib omada raviomadusi.

Levila ja kasvukoht 
Tammeseen kasvab looduses paljude puuliikide kõdunevatel tüvedel. Tehistingimustes kasvatatakse seent ekstensiiv- ja intensiivmeetodil. Ekstensiivmeetod tähendab puunottide inokuleerimist ehk seeneniidistikuga nakatamist, intensiivmeetodi puhul on kasvukeskkonnaks saepuruga täidetud kilekotid.

Kirjeldus 
Seene viljakehal on mustjaspruun kübar ja keskne jalg. Kübara all paiknevad eoslehekesed.

Ajalugu 
Nimetus šiitake tuleneb jaapani keelest. Seent hakati kasvatama üle 1000 aasta tagasi Hiinas, kust oskus levis Koreasse, Jaapanisse ning viimaks ka läänemaailma. 1940. aastatel leiutati Jaapanis uusi inokulatsioonimeetodeid, mis tegid võimalikuks tammeseene suurtes kogustes kasvatamise ning eksportimise. 1978. aastal tegeles Jaapanis tammeseene kasvatamisega 188 000 inimest. 1985. aastal pärines Jaapanist pea 83% maailma tammeseenetoodangust, kuid juba 1997. aastal kuulus ligikaudu 89% turust Hiinale.

Kasutamine 
Tammeseent on sadu aastaid kasutatud Korea, Hiina, Jaapani ja Siberi rahvameditsiinis. Seenes sisaldub näiteks vähivastase, antioksüdantse ja immuunsust tugevdava toimega ühendeid, mis võivad tulevikus leida kasutust ravimitööstuses, kuid selleks pole veel läbi viidud piisavalt uuringuid.

Toiteväärtus

Viited

Välislingid

Eesti kandseened